P6_TA(2006)0088

Omstruktureringer og beskæftigelse

Europa-Parlamentets beslutning om omstruktureringerne og beskæftigelsen (2005/2188(INI))

Europa-Parlamentet,

- der henviser til Kommissionens meddelelse af 31. marts 2005 "Omstruktureringer og beskæftigelsen — Foregribende og ledsagende foranstaltninger til fremme af beskæftigelsen på baggrund af omstruktureringer på arbejdsmarkedet: Den Europæiske Unions rolle" (KOM(2005)0120) og udtalelse fra Det Europæiske Økonomiske og Sociale Udvalg af 14. december 2005 (CESE 1495/2005),

- der henviser til pagten om arbejdstagernes grundlæggende sociale og arbejdsmarkedsmæssige rettigheder fra 1989 og den tilhørende handlingsplan,

- der henviser til Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne [1],

- der henviser til Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser [2],

- der henviser til Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter [3],

- der henviser til Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab [4],

- der henviser til sine beslutninger af henholdsvis 28. oktober 1999 [5], 17. februar 2000 [6] og 15. februar 2001 [7] om omstrukturering af europæisk industri,

- der henviser til Rådets henstilling 92/443/EØF af 27. juli 1992 om fremme af lønmodtagernes andel i overskud og virksomhedens resultater (herunder besiddelse af kapitalandele) [8],

- der henviser til formandskabets konklusioner fra Det Europæiske Råd i Lissabon den 23. og 24. marts 2000 og Europa-Parlamentets beslutninger, særlig beslutning af 15. marts 2000 [9] herom og beslutning af 9. marts 2005 om midtvejsrevisionen af Lissabon-strategien [10],

- der henviser til Kommissionens meddelelse "Vækst og beskæftigelse: en fælles opgave. Et nyt afsæt for Lissabon-strategien" (KOM(2005)0024),

- der henviser til formandskabets konklusioner fra Det Europæiske Råd i Bruxelles den 22. og 23. marts 2005 og til sin beslutning af 13. april 2005 [11] herom,

- der henviser til Kommissionens meddelelse "Opfølge strukturændringer: en industripolitik for det udvidede Europa" (KOM(2004)0274) og til sin beslutning af 9. juni 2005 [12],

- der henviser til Det Europæiske Økonomiske og Sociale Udvalgs udtalelse af 29. september 2005 om "Den sociale dialog og inddragelse af arbejdstagerne — nøglen til foregribelse og forvaltning af industrielle ændringer" (CESE 1073/2005),

- der henviser til Kommissionens meddelelse om den social- og arbejdsmarkedspolitiske dagsorden (KOM(2005)0033) og til sin beslutning af 26. maj 2005 om den social- og arbejdsmarkedspolitiske dagsorden for perioden 2006-2010 [13],

- der henviser til Kommissionens meddelelse til Rådet og Europa-Parlamentet "En fælles indsats for vækst og beskæftigelse: Fællesskabets Lissabon-program" (KOM(2005)0330),

- der henviser til Kommissionens initiativ til at gøre 2006 til året for arbejdstagernes mobilitet samt til betydningen heraf i forbindelse med gennemførelsen af Lissabon-strategien [14],

- der henviser til Kommissionens meddelelse "Fremtiden skaber vi i fællesskab. Politikudfordringer og budgetmidler i det udvidede EU 2007-2013" (KOM(2004)0101), Kommissionens meddelelse "Finansielle overslag 2007-2013" (KOM(2004)0487) og sin beslutning af 8. juni 2005 om politikudfordringer og budgetmidler i det udvidede EU 2007-2013 [15],

- der henviser til formandskabets konklusioner fra Det Europæiske Råd i Bruxelles den 15.- 16. december 2005 om de finansielle overslag 2007-2013,

- der henviser til forslag til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (KOM(2004)0492),

- der henviser til forslag til Europa-Parlamentets og Rådets forordning om den Europæiske Socialfond (KOM(2004)0493),

- der henviser til EF-traktatens artikel 87, stk. 3, og artikel 127, 136 og 158,

- der henviser til forretningsordenens artikel 45,

- der henviser til betænkning fra Udvalget om Beskæftigelse og Sociale Anliggender (A6-0031/2006),

A. der henviser til, at en økonomisk og social tilgang til imødegåelse af risici er det centrale kendetegn ved de europæiske sociale modeller, og at den også kommer til udtryk i de forskellige nationale politikker, som ligger til grund for opbygningen af en velfærdsstat baseret på solidaritet og social sikring,

B. der henviser til, at sådanne risici, når de ikke forebygges, ikke blot rammer og berører arbejdsgiverne og deres produktionsapparat, der udvikler sig i forhold til den konkurrence, der er i en åben økonomi, men også arbejdstagerne, for hvem arbejde er et vigtigt element i deres frihed og værdighed,

C. der henviser til, at der bør skelnes mellem omstruktureringer på virksomhedsniveau, som skyldes specifikke ændringer i de industrielle sektorer, og virksomhedsudflytninger, der som oftest er et forsøg på at sænke produktionsomkostningerne, og mener, at de to spørgsmål bør behandles forskelligt,

D. der henviser til, at økonomiske forandringer er uundgåelige, hvad enten de skyldes forudsigelige udviklinger eller uventede omvæltninger, vedtagne politikker eller kriser; der henviser til, at disse ændringer berører alle europæiske stater, uanset deres økonomiske udviklingsniveau og graden af social beskyttelse, selv om udfordringerne kan være forskellige og imødegås på forskellige måder, afhængigt af hvordan landenes produktionsapparat er, deres strategiske valg med hensyn til investeringer og forskning og i bredere forstand deres nyere økonomiske og politiske historie,

E. der henviser til, at omstruktureringer er en særlig form for økonomisk forandring og kan bestå i en pludselig og påtvungen proces, hvormed en virksomhed tilpasser sig forbrugernes behov og de krav, der stilles i en globaliseret økonomisk virkelighed, for at bevare eller genvinde sin konkurrenceevne, og at virksomheder og arbejdstagere konstant må tilpasse sig for at skabe vækst og beskæftigelse,

F. der henviser til, at der er forskellige niveauer for omstrukturering (imellem sektorer, inden for sektorer, på virksomhedsniveau og på arbejdstagerniveau); der henviser til, at der også er forskellige niveauer af omstruktureringer på virksomhedsniveau (ændringer i produktionsprocesser, eksternalisering af aktiviteter, udflytninger, lukning af driftssteder, personalereduktion, fusioner/overtagelser, etc.); der henviser til, at der sker omstruktureringer på arbejdstagerniveau, når kravene til arbejdstagernes kvalifikationer bliver større; der henviser til, at disse forskellige niveauer og typer af omstruktureringer kræver forskellige reaktioner,

G. der henviser til, at en af konsekvenserne af markedernes globalisering er tiltagende koncentration og dannelse af store internationale koncerner, hyppigt inden for områder af vital strategisk betydning; der henviser til, at det ikke længere kun på nationalt plan skal drøftes, hvilken ledsagepolitik der skal føres over for virksomhederne, men også på europæisk plan; der desuden henviser til, at også små og mellemstore virksomheder er afhængige af globaliseringen, og at de i denne sammenhæng bør have samme opmærksomhed som store koncerner,

H. der henviser til, at de virksomhedsvanskeligheder, der fører til omstruktureringer, oftest er begrundet i åbningen af den internationale handel, men at de også hænger sammen med virksomhedernes evne til at forberede sig selv og de ansatte på moderniserings- og omstruktureringsprocesserne; der deler og støtter Kommissionens synspunkt, nemlig at det er rimeligt, at EU sammen med medlemsstaterne påtager sig ansvaret for omkostningerne ved og de lovgivningsmæssige følgevirkninger af den politik, den fører,

I. der konstaterer, at konsekvenserne af omstruktureringerne undertiden strider mod Lissabon-målene, f.eks. målene om fuld beskæftigelse, jobkvalitet, social og territorial samhørighed og bæredygtig udvikling, der mener, at arbejdstagerne bør sikres adgang til at forbedre deres kvalifikationer og til livslang læring,

J. der henviser til, at det er vigtigt at anerkende det økonomiske og sociale opsvings centrale rolle i Lissabon-strategien; der henviser til, at omstruktureringerne ligeledes er væsentlige for at skabe velstand og øge levestandarden,

K. der henviser til, at arbejdsmarkedets parter og de offentlige myndigheder bør spille en vigtig rolle i forbindelse med ledsageforanstaltninger til omstruktureringerne, både på det overordnede plan ved at skabe nye arbejdspladser og på det individuelle plan ved at give de berørte arbejdstagere mulighed for at tilpasse sig en ny aktivitet, navnlig gennem uddannelsesforanstaltninger, men også ved at foregribe omstruktureringerne og forsøge at finde alternative løsninger, når det er muligt,

L. der henviser til, at mobiliteten i Europa er for lav, hvilket betyder, at den arbejdskraft, der potentielt er til rådighed, ikke udnyttes tilstrækkeligt, og at de arbejdstagere, der ønsker at være mobile, ofte ikke kan udøve deres erhverv i udlandet på grund af administrative og sproglige barrierer; der henviser til, at de nationale foranstaltninger til uddannelse og livslang læring ikke udnyttes tilstrækkeligt,

M. der henviser til, at den svage vækst i Europa og virksomhedernes beskedne konkurrenceevne delvis skyldes de begrænsede investeringer i produktion og forskning; der mener, at EU bør fremme og støtte virksomhedernes investeringskapacitet og udviklingen inden for forskning og udvikling,

N. der henviser til, at virksomhederne som led i deres ansvar for passende foregribelse bør sikre de bedst mulige uddannelsesforhold for deres ansatte:

- ved at tilbyde grundlæggende uddannelse i omstruktureringsperioden

- gennem efter- og videreuddannelse af deres arbejdstagere

- gennem anerkendelse af erhvervserfaring, da de ansatte kun har reelt udbytte af deres uddannelse, hvis de får mulighed for umiddelbart at anvende deres nye viden;

der desuden henviser til, at for at opfylde disse målsætninger bør virksomhederne opstille kompetenceplaner og oversigter for uddannelse og for udvikling af de kvalifikationer, som er aftalt mellem arbejdsmarkedets parter på den ene side og de institutioner, der formidler faglige kvalifikationer, på den anden side,

O. der henviser til, at den vigtigste informationskilde på europæisk niveau er Det Europæiske Institut til Forbedring af Leve- og Arbejdsvilkårene, som forvalter ERM (European Restructuring Monitor), og mener, at denne kilde bør optimeres, især hvad angår informationers synlighed og tilgængelighed på alle EU-sprog,

P. der henviser til, at en af grundene til de europæiske virksomheders vanskeligheder er, at der ikke på internationalt plan er ordentlige regler til sikring af intellektuelle ejendomsrettigheder og effektiv bekæmpelse af efterligninger,

1. glæder sig over, at Kommissionen har valgt en global og horisontal tilgang til behandlingen af et spørgsmål, der er lige så vigtigt for virksomhederne som for arbejdstagerne, deres sociale miljø og deres arbejdsmiljø;

2. er enigt med Kommissionen i, at omstruktureringer ikke nødvendigvis er ensbetydende med sociale forringelser og store økonomiske tab, dog under forudsætning af at de foregribes korrekt, og at virksomhederne i dialog med fagforeningerne forstår at styre dem effektivt og hurtigt under hensyntagen til national sædvane og praksis, at virksomhedernes forebyggende foranstaltninger og det offentliges indsats bidrager til, at de gennemføres under gunstige betingelser, og at virksomhederne foregriber dem ved at videreuddanne deres arbejdstagere; mener, at disse betingelser ofte ikke er opfyldt;

3. mener, at omstruktureringer af virksomheder kun skal finde sted, når de er berettigede. dvs. for at redde arbejdspladser eller forbedre virksomhedernes konkurrenceevne og økonomiske udvikling;

4. konstaterer, at fortsat tilpasning til ændringer i de generelle forhold er uomgængelig for virksomhedernes udvikling; påpeger i den forbindelse, som det også fremføres af arbejdsmarkedets parter i Europa i deres fælles dokument af 16. oktober 2003 om retningslinier for håndtering af ændringer og de sociale konsekvenser heraf, at det er vigtigt i god tid at forklare arbejdstagerne eller deres repræsentanter, at forandringerne er nødvendige, og at tage hensyn til arbejdstagernes interesser;

5. mener i tråd med Det Europæiske Økonomiske og Sociale Udvalgs ovennævnte udtalelse af 29. september 2005, at omstruktureringernes succes naturligvis skal måles på virksomhedernes konkurrence- og innovationsevne, men at den i lige så høj grad skal måles på en god social tackling af negative følgevirkninger;

6. mener, at EU er drivkraften for åbningen af markedet, og at den bør foreslå foranstaltninger og finansielle midler, der er nødvendige for bedre at kunne foregribe og ledsage omstruktureringerne og deres sociale konsekvenser, og at fremme innovation og åbning af nye perspektiver for virksomhedsetablering samt fastholdelse af arbejdsforholdene;

7. mener, at EU bør reagere på de globale udfordringer som f.eks. omstruktureringerne ved at forbedre konkurrenceevnen i den europæiske økonomi og i virksomhederne ved hjælp af bedre koordinering og større sammenhæng i anvendelsen af fire af Fællesskabets eksisterende redskaber:

- konkurrencepolitikken, især spørgsmålet om statsstøtte

- politikken for det indre marked, især oprettelse af det europæiske selskab (Societas Europea) og indførelsen af fællesskabspatentet

- virksomhedspolitikken, især støtte til små og mellemstore virksomheder

- solidaritetspolitikken, især ved en omlægning af Den Europæiske Fond for Regionaludvikling (EFRU) og Den Europæiske Socialfond (ESF) til fordel for de regioner, der er berørt af omstruktureringer, eller ved hjælp af foregribende planer;

8. er enig med Kommissionen i, at EFS og i mindre omfang EFRU — i forbindelse med de ofte oversete tilfælde, hvor små og mellemstore virksomheder omstruktureres — har en afgørende rolle at spille i foregribelsen og styringen af omstruktureringerne, og foreslår, at de finansielle programmer, der drøftes for 2007-2013, i højere grad rettes imod foregribelse og styring af omstruktureringer, især i områder med høj koncentration inden for en sektor, og at fondene får tildelt de nødvendige finansielle midler til denne opgave;

9. mener — da nogle af omstruktureringerne er uforudsigelige, og det er vanskeligt at forudse, hvilken indflydelse de vil have på området, og i betragtning af i hvor vid udstrækning EU's politikker er ansvarlige herfor — at der bør oprettes en europæisk globaliseringstilpasnings- og reservefond til uforudsete udgifter; glæder sig i den forbindelse over ovennævnte konklusioner fra Det Europæiske Råd om de finansielle overslag 2007-2013;

10. anmoder om,

a) at en omstruktureret virksomheds størrelse og geografiske placering i EU ikke må være de eneste udvælgelseskriterier for potentiel EU-støtte, og at der ligeledes tages behørigt hensyn til de små og mellemstore virksomheders interesser

b) at der også tages hensyn til det forhold, at en virksomhed i sin virksomhedsplan tager skridt til at tilpasse sig, især om den investerer i erhvervs- og videreuddannelse;

11. mener, at EU er en vigtig partner for de områder, hvor der forekommer omstruktureringer (industrielle omstruktureringer, forskydninger mod tjenestesektoren, omstruktureringer imellem sektorer, omstruktureringer inden for sektorer osv.) i forbindelse med omstillingen;

12. anmoder EU om at støtte den geografiske mobilitet og beskæftigelsesmobiliteten med henblik på en bedre udnyttelse af den disponible arbejdskraft i de enkelte kategorier, især blandt unge, kvinder og personer over 45 år; opfordrer EU til at fremme fjernelse af administrative og sproglige barrierer for mobilitet;

13. opfordrer Kommissionen til at forelægge et forslag til fjortende direktiv på det selskabsretlige område om grænseoverskridende overførsel af kapitalselskabers hjemsted, hvor det sikres, at overførslen af hjemstedet ikke svækker arbejdstagernes rettigheder; mener, at et af dette direktivs grundlæggende principper og erklærede mål navnlig skal være at garantere arbejdstagernes erhvervede rettigheder for så vidt angår deres deltagelse i virksomhedens beslutninger (retten til medbestemmelse);

14. foreslår, at der som led i EU-støtte i forbindelse med omstrukturering skal tages hensyn til den miljømæssige dimension, navnlig ved at fremme omstilling af industrielle eller landbrugsmæssige processer til aktiviteter, der er mindre forurenende og dermed mindre farlige for såvel den omgivende befolkning som for arbejdstagerne;

15. konstaterer desuden, at de personer, der berøres mest af omstruktureringer er de afskedigede arbejdstagere, og at der først og fremmest bør ydes støtte til disse samt til de økonomiske aktiviteter, der er afhængige af den omstrukturerede virksomhed, især små og mellemstore virksomheder, der fungerer som underentreprenører; understreger, at der i højere grad bør tages højde for omstruktureringernes "skjulte virkninger" såsom påvirkningen af arbejdstagernes helbred; bemærker, at der konstateres medicinske sygdomme og psykologiske problemer hos personer, der er direkte truet af afskedigelse, og at det har vist sig, at dødeligheden blandt disse arbejdstagere er dobbelt så høj (som hos ikke-afskedigede personer) i de første fem år efter deres afskedigelse; udleder heraf, at den finansielle støtte ikke skal begrænses til det strukturelle aspekt af omstruktureringerne, men at der også skal tages hensyn til den menneskelige dimension ved en prioritering af den personlige støtte til arbejdstagerne;

16. glæder sig over Kommissionens holdning til omstruktureringer i meddelelsen af 31. marts 2005 om "Omstruktureringer og beskæftigelsen — Foregribende og ledsagende foranstaltninger til fremme af beskæftigelsen på baggrund af omstruktureringer på arbejdsmarkedet: Den Europæiske Unions rolle" (KOM(2005)0120); henviser i denne forbindelse til det samarbejde mellem arbejdsmarkedets parter i EU om emnet omstruktureringer, som har resulteret i vigtige retningslinjer med anvisninger til virksomheder om praksis i tilfælde af omstruktureringer;

17. fordømmer også blandt de skjulte virkninger af omstruktureringer førtidspensionering af ansatte, som derefter på grund af deres alder ikke kan finde anden beskæftigelse, hvilket indebærer store omkostninger for samfundet, samtidig med at de pågældendes erhvervsmæssige kvalifikationer går tabt, og der opstår en absurd risiko for mangel på arbejdskraft;

18. anmoder om bedre kontrol med og sporing af anvendelsen af fællesskabsmidler for at sikre, at de anvendes korrekt med henblik på at undgå, at de misbruges til andre formål, spekulationsforretninger eller administrative udgifter, og for at udelukke, at de kan anvendes til finansiering af udflytninger; anmoder navnlig om, at virksomheder, der modtager støtte fra EU's fonde, og som helt eller delvist udflytter deres produktion, ikke kan modtage fællesskabsstøtte i en periode på syv år og kan blive mødt med krav om tilbagebetaling af støtten, så det sikres, at denne bindes geografisk;

19. fremhæver den etablerede fællesskabsrets afgørende betydning på det sociale område og navnlig vigtigheden af de eksisterende retsakter, som medlemsstaterne bør anvende fuldt ud og følge bedre op på, eftersom det er dem, der er ansvarlige for at gennemføre og anvende dem korrekt; henviser til, at dette især gælder:

- direktiv 94/45/EF om indførelse af europæiske samarbejdsudvalg

- direktiv 98/59/EF om kollektive afskedigelser

- direktiv 2001/23/EF om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter

- direktiv 2002/14/EF om indførelse af en generel ramme for information og høring af arbejdstagerne;

20. beklager, at anden høringsfase vedrørende europæiske samarbejdsudvalg kun udgør en lille del af Kommissionens ovennævnte omfattende meddelelse af 31. marts 2005, og opfordrer Kommissionen til, hvis den ønsker at ændre direktiv 94/45/EF, at iværksætte en ordentlig anden høringsfase, som giver arbejdsmarkedets parter mulighed for at forhandle i overensstemmelse med EF-traktatens artikel 138 og princippet om klarhed og åbenhed;

21. gentager sin anmodning til Kommissionen om at forelægge et forslag til ændring af direktiv 94/45/EF for at styrke arbejdstagernes rettigheder i koncerner af europæisk størrelse;

22. er enig med Kommissionen i, at arbejdsmarkedets parter i Europa bør spille en central rolle ved ledsagelsen og styringen af omstruktureringer for at fremme arbejdstagernes mobilitet i Europa og indførelse af livslang uddannelse, hvor det er relevant;

23. anmoder Kommissionen om at fortsætte arbejdet med henblik på indførelse af en fællesskabsramme til beskyttelse af arbejdstagernes rettigheder under omstruktureringer, og tager i den forbindelse det arbejde, som arbejdsmarkedets parter allerede har udført, til efterretning, og opfordrer dem til at finde ud af, hvordan man kan anvende gode metoder, man har fundet frem til; anmoder Kommissionen om at forelægge et forslag til direktiv, hvis der ikke kommer en passende reaktion fra arbejdsmarkedets parter;

24. anmoder Kommissionen om i overensstemmelse med ånden i Lissabon-dagsordenen at etablere en "åben koordinationsmetode" med henblik på at udsende overordnede retningslinjer vedrørende omstruktureringer til medlemsstaterne;

25. kræver en reform af bestemmelserne om statsstøtte, så denne i størst mulig grad ydes inden for de områder, der bidrager mest til vækst og beskæftigelse, og det således undgås, at den anvendes til at finansiere uberettigede udflytninger eller omstruktureringer; opfordrer desuden til, at det for de sårbare sektorer, som har brug for specifikke regler eller overgangsordninger, bliver lettere at opnå statsstøtte, for så vidt den ikke forvrider konkurrencen på det indre marked;

26. opfordrer medlemsstaterne til at træffe særlige foranstaltninger, der er tilpasset traditionerne i de enkelte medlemsstater, og som kan bestå i permanente omskolingsenheder, der skal bistå de arbejdstagere, som er berørt af omstruktureringer, og sikre ensartet behandling uanset arbejdstagerens nationalitet, køn og alder; mener, at disse omskolingsenheder navnlig kan støtte sig på de lokale beskæftigelsespagter; anmoder medlemsstaterne om hurtigt at fremme vedtagelsen af foranstaltninger til gensidig anerkendelse af eksamensbeviser for erhvervsuddannelse samt til godkendelse af atypiske kvalifikationer og anerkendelse af erfaring; mener endelig, at det er nødvendigt, at der vedtages handlingsprogrammer, der har til formål at støtte afskedigede arbejdstagere, så der bl.a. så hurtigt som muligt ydes støtte til dem med henblik på videreuddannelse og omskoling;

27. mener, at lønmodtagernes erhvervelse af kapitalandele i virksomheden kan være et egnet middel til i højere grad at inddrage dem i de afgørelser, der går forud for omstruktureringer; opfordrer derfor arbejdsmarkedets parter og Kommissionen og medlemsstaterne til at fortsætte denne debat og sætte dette emne på dagsordenen for den omfattende drøftelse af det sociale Europas fremtid, som det britiske formandskab satte i gang i 2005;

28. opfordrer EU til at se på de vanskeligheder, som virksomhederne har med at trænge ind på det indre marked og indgå internationale handelsaftaler, således at den kan forudse konsekvenserne af sine politikker;

29. mener, at man for bedre at kunne foregribe og følge op på de problemer, som virksomhederne kan stå over for, bør anvende alle de redskaber, der gør det muligt at foretage relevante sektoranalyser for at følge op på og løbende evaluere hver enkel europæisk sektor for økonomisk aktivitet; glæder sig derfor over den vilje, der udtrykkes i ovennævnte meddelelse af 31. marts 2005, til at styrke Det Europæiske Overvågningscenter for Forandringers (EMCC) rolle, og understreger nødvendigheden af, at EU-borgerne får bedre adgang til centrets arbejde;

30. anmoder Kommissionen om at foreslå, at der oprettes en europæisk informationsportal på internettet for alle borgere, lokale myndigheder, arbejdsmarkedets parter og berørte virksomheder, hvor de kan få oplysninger om omstruktureringsproblematikken, om de muligheder, der er for at foregribe og styre omstruktureringer, og om deres rettigheder (herunder adgang til forskellige former for støtte) samt forpligtelser;

31. understreger behovet for opfølgende analyser af omstruktureringer for at få fastslået deres reelle indvirkning på virksomheden og for dermed at kunne gribe fremtidige omstruktureringer bedre an;

32. anmoder EU's handelspartnere om at indføre lovgivning om beskyttelse af intellektuelle ejendomsrettigheder, og anmoder medlemsstaterne om at gøre alt for effektivt at bekæmpe efterligninger;

33. pålægger sin formand at sende denne beslutning til Rådet og Kommissionen.

[1] EFT L 254 af 30.9.1994, s. 64.

[2] EFT L 225 af 12.8.1998, s. 16.

[3] EFT L 82 af 22.3.2001, s. 16.

[4] EFT L 80 af 23.3.2002, s. 29.

[5] EFT C 154 af 5.6.2000, s. 139.

[6] EFT C 339 af 29.11.2000, s 280.

[7] EFT C 276 af 1.10.2001, s. 260.

[8] EFT L 245 af 26.8.1992, s. 53.

[9] EFT C 377 af 29.12.2000, s. 164.

[10] EUT C 320 E af 15.12.2005, s. 164.

[11] EUT C 33 E af 9.2.2006, s. 487.

[12] Vedtagne tekster, P6_TA(2005)0230.

[13] Vedtagne tekster, P6_TA(2005)0210.

[14] MEMO/05/229.

[15] Vedtagne tekster, P6_TA(2005)0224.

--------------------------------------------------